Sejarah Iban
ENDUR NGENDUH …Sekeda ari gaya langkau arau dalam kampung jeman Tindin seduai Entinggi. Tusun Ke-26    LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.  TINDIN “PIMPIN BRAGAH NGINDANG” Lau Moa Anak Numpi nya apai Chaong ti beranakka siku Tuai Iban ti berani sereta tebilang benama Tindin “Pimpin Bragah Ngindang” ti mungkar  menua Batang Paku. Enda lama udah nya, Tindin enggau nembiak iya angkat ari Tembawai Kelang dalam Sungai Enteban lalu ngili sungai Enteban nyentuk ke nanga sungai nya. Ari Nanga Enteban sida lalu ngili Batang Skrang terus ke nanga. Ari nya sida ngili Batang Ai lalu datai ba nanga Batang Lupar. Ari nanga Batang Lupar sida nebing ai tasik China Selatan  lalu tama Nanga Saribas nyentuk ke Nanga Layar. Ari nya sida  mudik Sungai Saribas lalu datai ba Nanga Paku. Sida mudik Batang Paku lalu diau enda lama di menua ti dikumbai sida Penggan, enda jauh ari pasar Spaoh ke diatu. Udah diau dia enda lama, sida angkat baru ari nya  lalu napat sebengkah agi  menua ke dikumbai Lubuk Brutan. Dia Tindin enggau bala nembiak iya diau enda lama bumai betaun. Angkat ari nya sida pan pindah ke menua Tanjung Melanyut ti alai sida diau mendam lama mimit  lalu ngujungka Tindin empu  nyau udah tuai bendar maya nya. Tindin mega parai tuai di menua nya lalu ditumbakka bala nembiak iya mungkar pendam ba banchak Nanga Beduru, iya nya ari seberai rumah orang Beduru ke diatu. BALA ANAK DEMONG ENGGAU RINDA Anak Tindin ti benama Rinda enggau Demong anak Entinggi beranak lima iku ti benama Kelimbang, Kalanang, Bundak, Jawai  enggau  Bakak. Jawai parai dara lalu dilumbung Demong ba atas lubuk Sinjan kira sepenikau penyauh ari nanga Matop. Lebuh sida Demong berumah di menua nya Rinda beranakka Bakak. Tiga malam udah Bakak ada, dia rumah sida kena pangkaka kabut kudi kesa ti ngasuh rumah sida rebah sereta rusak. Maya nya Rinda  benung bekindu lalu kena kepit kasau ti kena tinggang batang menuang ti rebah ngagai rumah sida. Meda utai baka nya Demong nyau baka ukui ti labuh anak; enda  nemu chara ngibun Bakak ti agi mit amai. Nyau udah lama iya berunding, iya pan ngaga perau jung  sebuah  ti alai iya nyimpan anak iya nya.  Jung nya pan ditudung iya ngena pua kumbu lalu diperanyutka iya ba ai Batang Paku. Perau nya pan mansa ulun Demong ti benama Surit seduai Lugit ke ngibun kebun tarum sida di Nanga Letong enda  tentu jauh ari Nanga Matop. Meda perau nya anyut, seduai iya pan ngapung  perau jung nya. Peda seduai bisi anak mit dalam jung nya. “Kada enda anak Tuan tua tu, wai?  Manah tua ngibun anak mit tu,”  ku surit madah ngaga Lugit. Udah nya seduai nya pan mai anak mit nya niki ke langkau lalu ngibun iya. Seduai ngidupka anak mit nya ngena ai tebu enggau ai asi. Rinda, indai anak mit nya tadi pan ditumbakka Demong enggau nembiak iya ba pendam di Nanga Beduru  begulai enggau apai iya Tindin. Angkat  ari Tembawai Kudi Kesa nya, Demong  matak nembiak iya pindah lalu berumah ba Nanga Letong. Lebuh ti  berumah dia, anak dara iya ke benama Jawai mati lalu dilumbung ba bukit atas Lubok Sinjan, ari ulu Nanga Matop. DEMONG BEBINI BARU Tegal penusah kedua kali tu, Demong tusah bendar ati. Iya pan berunding deka nemuai ngagai apai iya di Kanowit. Lebuh penemuai iya sekali tu iya ngetu di Julau lalu bebini jadi enggau indu Baketan siku ke benama Lemia ke enggau iya beranak enam iku. Enggau Lemia iya beranakka anak lelaki magang. Sida nya benama  Sabungkok, Sepatin, Sangkerang lalu iya ke biak nya Senaun. Semua anak Demong enggau Lemia jadi enggau bansa Baketan magang. Lebuh nya, anak iya ke benama Kelanang udah nyadi jadi tuai bansa Iban di Batang Paku lalu matak nembiak iya berumah sereta bumai betaun di Batang Samu. Maya Demong kundang kasang ari Kanowit ke Paku ngundang bala anak dulu enggau anak dudi iya, iya tedingaka rita pasal anak iya ti bisi charut enggau bala Dayak Iban di Samu. Maya nya bisi tuai Iban siku benama Rusak ti diau di Nanga Skundong. Rusak tu jadi enggau Tarra anak Manang Duau. Sida tu betuaika Kelanang ke diau di ulu Samu. Apin lama ti udah jadi, Rusak enggau Tarra pan sarak. Udah seduai ke sarak, enda mukai-mukai adi Tarra ke benama Belau pan mansutka kandung lalu ngambu Bakak. Bakak enggai diambu Belau. Bala menyadi Bakak ti bukai mega mantah. Nya ti ngujungka Manang Duau diburu bala menyadi Bakak ari Ulu Samu. MANANG DAU DIBURU PINDAH Tegal laya nya, Manang Duau enggau bini anak iya angkat ari ulu Samu deka rari ke menua bukai. Lebuh iya datai di Skundong, Manang Duau betemu enggau Rusak ke benung beban perau. “Deka kini kita sebilik tu Manang?  Nuan tak mai ukui enggau manuk baka ti deka pindah,” pia ku Rusak.  “Kami sebilik tu diburu sida Kelanang menyadi ari ulu Samu tegal anak dara aku ti benama Belau nya nyau bisi tubuh lalu ngambu Bakak,” pia ku timbal Manang Duau. “Auuu…pia. Endang baka nya mih ukum kitai Dayak Iban enti ngaga ulah ti baka nya. Kasih mih aku meda kita sebilik Manang, tang kati ku enggau. Laban nuan ti peturun Dayak Iban baka aku mega…enggai ga aku enda mantu nuan. Enti amai munyi nya ku cherita nuan, enda ibuh pindah jauh mih kita sebilik. Nuan tau diau ba menua aku ditu; di Nanga Rembai di Luban dia enti nuan sanggup mayar tasih menua,” pia ku timbal Rusak baru. Ukai tegal nuan ti udah nyadi entua aku suba, aku ti deka nulung nuan Manang tang ati aku sinu amai meda bansa Iban, bansa diri empu kena penusah baka tu” ku Rusak. “Manah amai mih ati nuan, Igat. Ni ku nuan mih bayar tasih menua nya. Aku sanggup mayar ni penyampau ku nuan nya,” pia ku saut Manang Duau “Nitihka adat kitai Dayak Iban ari peturun Sengalang Burong, nuan patut mayar ukum ke tasih menua baka tu: seigi tajau rusa, seigi benda alas bayar nuan diatu lalu seigi benda alas simpan nuan aja laban aku agi deka enggau nuan bempu menua Luban,” pia ku saut Rusak. Udah mayar semua ukum penti pemali tasih menua, Manang Duau pan diau mendam di menua Luban. Udah ti betaun-taun diau di Ulu Samu bala menyadi sereta nembiak Kelanang nyau betambah mayuh-semayuh. Nya ti ngujungka menua nyau sekut alai sida berumah sereta bumai betaun. Nya alai Kalanang pan matak sekeda ari bala nembiak iya pindah lalu diau mendam di Nanga Letong. Sekeda ari bala menyadi sereta kaban belayan iya agi diau di Samu.  Ari Nanga Letong Kalanang angkat pindah ngiga menua baru ke Tanjong Kundong. Sida enda tentu lama diau di menua nya laban ti enggai charut enggau bansa Seru. Lebuh sida diau dia, sida bisi bala kena serang bansa Seru maya ti ngembuah entawa di Nanga Sungai Anyut, pati Batang Paku. Meda bisi munsuh di menua nya sida lalu pulai ke ili baru lalu diau di Nanga Letong baru. Lebuh Kalanang enggau bala nembiak iya diau di menua nya bisi dua kali apai sida, Demong  nemuai  ari Kanowit laban iya nyau tuai bendar lalu enggai enda mati ba anak dulu iya di Batang Paku.  (Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive, The Sarawak Journal 1994-The Source of Iban History, Benedict Sandin)                                                           (Betampung ba Tusun Ke-27  minggu nyin ila) 
See author's posts
